Kersvader kry sy woema terug in Montecasino | Netwerk24
Deur AJ Opperman 06 Desember 2019 14:30
En of jy nou in Gauteng tuisbly of hier kom aandoen, wil die spelers in VR Theatrical se nuutste produksie jou die gees van Kersfees laat ervaar met talle bekende Kersliedere.
Dit word tot 5 Januarie in die Pieter Toerienteater by Montecasino in Johannesburg opgevoer.
Al het Kersvader sy geesdrif verloor, stuur sy vrou hom op ’n reis om dit terug te kry, in dié opdragwerk uit die pen van Charon Williams-Ros, bekend om rolle in musiekspele soos Sweeney Todd: The Demon Barber of Fleet Street en Annie.
Tiaan Rautenbach, wat voorheen die rol van Mr. Scrooge in A Christmas Carol vertolk het, dra nou die stewels van Kersvader.
Met musiekregie deur Wessel Odendaal sing ’n groep al dansende talle treffers soos “Santa Claus is Coming to Town”, “All I Want for Christmas Is You”, “Rockin’ Around the Christmas Tree”, “Do You Hear What I Hear?” en “We Wish You a Merry Christmas”.
Shelley Adriaanzen is die regisseur en Tandi Meikle die choreograaf.
* Vertonings is Woensdae tot Vrydae om 19:30, Saterdae om 16:00 en Sondae om 14:30 en 18:00. Op 16 Desember word dit om 15:00 aangebied. Kaartjies kos R90 tot R350. Bespreek by Computicket.
Meer oor: Montecasino | Teater | Kersvader | Kersfees